Ri Jesús xalex cꞌa pa tinamit Belén,
ri tinamit ri cꞌo pa rucuenta ri Judea.
Tek xalex ri Jesús,
ya cꞌa ri Herodes ri rey,
y yacꞌariꞌ tek jun caꞌiꞌ achiꞌaꞌ ri cꞌo quetamabel chiquij ri chꞌumilaꞌ,
xeꞌapon pa Jerusalem.
Ri achiꞌaꞌ riꞌ,
pa relebel kꞌij ye petenak wi,
y xquicꞌutuj cꞌa chique ri winek:
¿Acuchi (achique) cꞌo wi ri acꞌal ri qui-Rey ri israelitas ri xa cꞌa xalex?
Ri ruchꞌumil katzꞌeton pe riyoj cꞌa quelaꞌ pa relebel kꞌij,
y xojpe chuyaꞌic rukꞌij,
xechaꞌ.
Tek ri rey Herodes xracꞌaxaj ri xquibij ri achiꞌaꞌ ri cꞌo quetamabel chiquij ri chꞌumilaꞌ,
xsach rucꞌuꞌx.
Y can queriꞌ cꞌa chukaꞌ xquicꞌulwachij ri winek ri aj pa tinamit Jerusalem.
Y ri rey Herodes xerumol cꞌa quinojel ri principaliꞌ tak sacerdotes y ri aj tzꞌibaꞌ chiquicojol ri israelitas,
y cꞌacꞌariꞌ xucꞌutuj chique chi acuchi (achique) cꞌa nalex wi ri Cristo.
Xepe ri principaliꞌ tak sacerdotes y ri aj tzꞌibaꞌ xquibij cꞌa chare ri rey:
Ri Cristo nalex pa tinamit Belén waweꞌ pa rucuenta re Judea.
Ruma jun chique ri profetas ri xekꞌalajsan ri ruchꞌabel ri Dios ojer ca,
quecꞌareꞌ ri rutzꞌiban ca:
Y riyit tinamit Belén ri yitcꞌo pa Judá,
riyit ma can ta yit coꞌol chiquicojol ri nimaꞌk tak tinamit chiriꞌ pa Judá,
ruma ya ri chiriꞌ awuqꞌui riyit xtipe wi ri ucꞌuey bey,
y can xqueruchajij ri nutinamit Israel achiꞌel nuben jun utzilaj aj yukꞌ,
nichaꞌ ri Dios,
xechaꞌ apo chare ri rey Herodes.
Yacꞌariꞌ tek ri rey Herodes pan ewel xerusiqꞌuij (xeroyoj) ri achiꞌaꞌ ri cꞌo quetamabel chiquij ri chꞌumilaꞌ,
y xucꞌutuj ca jabel chique janipeꞌ chic kꞌij tiquitzꞌet wi ri ruchꞌumil ri Cristo.
Cꞌacꞌariꞌ tek xerutek el pa tinamit Belén y xubij el chique:
Quixbiyin cꞌa chilaꞌ y ticanoj ri acꞌal,
y tek iwilon chic ca,
noꞌibij ca chuwe,
riche (rixin) chi riyin yibe chukaꞌ chuyaꞌic rukꞌij.
Y tek ri achiꞌaꞌ ri cꞌo quetamabel chiquij ri chꞌumilaꞌ quicꞌaxan chic cꞌa ri chꞌabel ri xbix el chique ruma ri rey Herodes,
xebe.
Y ri chꞌumil ri quitzꞌeton pe riyeꞌ ri cꞌa acuchi (achique) quepe wi,
pa relebel kꞌij,
can rucꞌuan cꞌa el quibey.
Y tek xeꞌapon,
ri chꞌumil riꞌ xpaꞌeꞌ pa ruwiꞌ ri acuchi (achique) cꞌo wi ri acꞌal.
Y tek xquitzꞌet cꞌa ri chꞌumil chi xpaꞌeꞌ,
sibilaj xquicot ri cánima.
Yacꞌa tek ri achiꞌaꞌ riꞌ xeꞌoc apo pa jay,
can xquitzꞌet wi cꞌa ri acꞌal y ri María ri ruteꞌ ri acꞌal,
y can yacꞌariꞌ xexuqueꞌ xemajeꞌ ka riche (rixin) chi xquiyaꞌ rukꞌij ri acꞌal.
Y chukaꞌ can xequijakalaꞌ cꞌa ri quiyaconobal y xquisipaj cꞌa ca kꞌanapuek,
pon y mirra chare.
Y ri achiꞌaꞌ ri cꞌo quetamabel chiquij ri chꞌumilaꞌ,
can xkꞌalajsex cꞌa chiquiwech ri pa cachicꞌ,
chi man chic quetzolin ta pa quibey riche (rixin) chi nbequiyaꞌ ca rubixic chare ri rey Herodes.
Y can queriꞌ wi xquiben ri achiꞌaꞌ riꞌ,
ruma tek xetzolin chic el pa quiruwachꞌulef,
xa jun wi chic chi bey ri xquicꞌuaj el.
Y tek ri achiꞌaꞌ ri cꞌo quetamabel chiquij ri chꞌumilaꞌ ye elenak chic el,
can yacꞌariꞌ tek jun ángel riche (rixin) ri Ajaf Dios xucꞌut riꞌ chuwech ri José pa rachicꞌ.
Y ri ángel riꞌ xubij chare:
Cayacatej cꞌa el.
Tacꞌuaj el ri acꞌal rachibilan ri ruteꞌ y quixanmej el waweꞌ.
Quixbiyin cꞌa pan Egipto y quixcꞌojeꞌ chilaꞌ,
y riyin xtinyaꞌ rubixic chawe tek utz chic yixtzolin pe.
Ruma chi re wacami,
ri rey Herodes can xtorucanoj wi re acꞌal riche (rixin) chi nucamisaj,
xchaꞌ chare.
Y ri José can yacꞌariꞌ tek xcꞌastej,
y can chupan cꞌa ri akꞌaꞌ riꞌ xquichop el bey riche (rixin) chi xebe cꞌa pan Egipto,
xucꞌuaj el ri acꞌal y ri teꞌej.
Can chilaꞌ wi cꞌa pan Egipto xebecꞌojeꞌ wi y xetzolin pan Israel cꞌa ya tek caminek chic ri rey Herodes.
Riche (rixin) chi queriꞌ can nibanatej na cꞌa ri rukꞌalajsan ri Ajaf Dios chuwech ri jun profeta ri xkꞌalajsan ri ruchꞌabel ri Dios ojer ca.
Ri tzꞌibatal cꞌa ca nubij:
Pan Egipto cꞌa cꞌo wi ri nucꞌajol tek xinsiqꞌuij (xinwoyoj).
Quecꞌariꞌ ri rubin ri Dios.
Y can yacꞌariꞌ tek ri rey Herodes xunabej chi ri achiꞌaꞌ ri cꞌo quetamabel chiquij ri chꞌumilaꞌ xa ma xquiben ta ri achiꞌel ri rubin el riyaꞌ chique,
rumariꞌ xyacatej cꞌa sibilaj royowal y xutek cꞌa quicamisaxic quinojel ri tak cꞌajolaꞌ (alaboniꞌ) ri xa cꞌa ma jane nikꞌax ta cacaꞌ quijunaꞌ ri yecꞌo chiriꞌ pa tinamit Belén,
y ri yecꞌo pa tak lugar ri yecꞌo pe chunakajal ri tinamit.
Queriꞌ xuben ruma riyaꞌ can retaman ca chi cꞌo chic caꞌiꞌ junaꞌ titzꞌetetej wi ri chꞌumil cuma ri achiꞌaꞌ ri cꞌo quetamabel chiquij ri chꞌumilaꞌ.
Waweꞌ can xbanatej wi cꞌa achiꞌel ri tzꞌibatal ca ruma ri jun profeta ri xkꞌalajsan ri ruchꞌabel ri Dios ojer ca,
ri xubiniꞌaj Jeremías,
tek xubij ca:
Chiriꞌ cꞌa pa tinamit Ramá xacꞌaxatej okꞌej.
Can cꞌo wi nimalaj bis.
Cꞌo cꞌa jun ri nujikꞌ okꞌej.
Riꞌ ya ri Raquel yerokꞌej ri ral,
y astapeꞌ nibochiꞌix,
xa can ma nikꞌax ta cꞌa ri bis chare ruma ri ral xecom.
Queriꞌ ri tzꞌibatal ca ruma ri Jeremías.
Y tek caminek chic el ri rey Herodes,
can yacꞌariꞌ tek ri ángel riche (rixin) ri Ajaf Dios xucꞌut chic riꞌ chuwech ri José pa rachicꞌ,
ri chilaꞌ pan Egipto.
Y ri ángel riche (rixin) ri Ajaf xubij cꞌa chare:
Cayacatej cꞌa el.
Tacꞌuaj el ri acꞌal rachibilan ri ruteꞌ y quixtzolin cꞌa pan Israel.
Ruma ri xeꞌajowan chi xquicamisaj ta ri acꞌal,
xecom yan.
Y ri José can xuben wi cꞌa ri xbix chare pa rachicꞌ ruma ri ángel.
Xucꞌuaj el ri acꞌal,
y ri teꞌej.
Y xetzolin cꞌa pan Israel.
Xa yacꞌa riyaꞌ tek xracꞌaxaj chi ya ri Arquelao ri rucꞌajol ca ri rey Herodes ri oconek aj kꞌatbel tzij pa Judea,
xuxibij riꞌ chi yecꞌojeꞌ ka ri chiriꞌ pa Judea.
Y xkꞌalajsex cꞌa chuwech ri José pa jun achicꞌ chi tucꞌuaj el ri acꞌal y ri teꞌej cꞌa pa Galilea.
Y xeꞌapon cꞌa pa tinamit Nazaret y chiriꞌ xecꞌojeꞌ wi ka,
riche (rixin) chi queriꞌ can nibanatej na cꞌa achiꞌel ri tzꞌibatal ca cuma ri profetas ri xekꞌalajsan ri ruchꞌabel ri Dios ojer ca.
Riyeꞌ can quitzꞌiban ca chi ri Jesús can cꞌo na chi nibix nazareno chare.